**Előterjesztés**

**Fácánkert Község Önkormányzata Képviselő-testületének**

**2016. október 26. napján tartandó ülésére**

*3. számú napirendi pont*

**A települési szilárd hulladékkal kapcsolatos hulladékkezelési helyi közszolgáltatásról és a közterületek tisztántartásáról szóló 17/2007. (XII.07.) rendelet hatályon kívül helyezése, új hulladékgazdálkodási rendelet megalkotása**

**Előterjesztő: Orbán Zsolt polgármester**

**Előadó: Orbán Zsolt polgármester és Tóth Adrienn jegyző**

**Tisztelt Képviselő-testület!**

A települési hulladékgazdálkodási közszolgáltatás szabályozásának törvényi keretei megváltoztak. Módosult a díjbeszedéssel kapcsolatos feladatok ellátása. Az állami hulladékgazdálkodási közfeladatot a jogszabály szerint az állam által az állami hulladékgazdálkodási közfeladat ellátására alapított Nemzeti Hulladékgazdálkodási Koordináló és Vagyonkezelő Zártkörűen Működő Részvénytársaság látja el, mint koordináló szerv. A szolgáltató továbbra is az Alisca Terra Regionális Hulladékgazdálkodási Nonprofit Korlátolt Felelősségű Társaság a településen. A szelektív hulladék gyűjtésének és szállításának szabályai is módosultak a településen, ezek beépítésre kerültek a rendelet tervezetbe.

Olyan mértékű módosítás vált szükségessé a települési hulladékgazdálkodást szabályozó rendeletben, hogy egy új rendelet megalkotása vált szükségessé az eredeti rendelet módosítása helyett, amelyet az előterjesztés melléklete tartalmaz.

A fentiekre tekintettel az alábbi rendelet-tervezetet terjesztem a tisztelt képviselő-testület elé:

Fácánkert, 2016. október 21.

Orbán Zsolt sk.

jegyző

**Előzetes hatásvizsgálat**

a jogalkotásról szóló 2010. évi CXXX. törvény 17. § (1)-(2) bekezdései alapján

**Rendelet-tervezet címe:**

Fácánkert Község Önkormányzat képviselő – testületének …./2016.(X.…..) önkormányzati rendelete a települési szilárd hulladékgazdálkodási közszolgáltatásról

**Rendelet-tervezet valamennyi jelentős hatása, különösen**

**1. Társadalmi hatások**

A rendeletben foglaltak végrehajtása a társadalom tagjaiban erősíti a környezettudatos hulladékkezelést.

**2. Gazdasági, költségvetési hatások**

A rendeletben foglaltaknak gazdasági hatása nincs.

**3. Környezeti és egészségügyi következmények**

A rendeletben foglaltak végrehajtása a környezetre pozitív hatást gyakorol a szelektív hulladékgyűjtés elősegítése által és a háztartási hulladék kezelés szabályozásával.

**4. Adminisztratív terheket befolyásoló hatások**

A rendeletben foglaltaknak az adminisztrációs terhekre nincs hatása.

**5. A jogszabály megalkotásának szükségessége, a jogalkotás elmaradásának várható következményei**

A hulladékról szóló 2012. évi CLXXXV. törvény 35. § (1) bekezdése szerint az önkormányzatnak rendeletalkotási kötelezettsége áll fenn, amelynek keretében az önkormányzat meghatározza a hulladékgazdálkodási közfeladat tartalmát, rendjét, módját, szabályait.

**6. A jogszabály alkalmazásához szükséges személyi, szervezeti, tárgyi és pénzügyi feltételek**

A jogszabály alkalmazásához szükséges személyi, szervezeti, tárgyi feltételek rendelkezésre állnak, abban változás nem várható.

Bogyiszló, 2016. október 21.

**Tóth Adrienn sk.**

**jegyző**

**Fácánkert Község Önkormányzat képviselő – testületének**

**…./2016. (….) önkormányzati**

**r e n d e l e t e**

**a települési szilárd hulladékgazdálkodási közszolgáltatásról**

Fácánkert Község Önkormányzatának Képviselő-testülete a hulladékról szóló 2012. évi CLXXXV. törvény 35. § (1) bekezdésében, 39.§ (2) bekezdésében és 88.§ (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 5. és 19. pontjában meghatározott feladatkörében eljárva a következőket rendeli el:

**I. Fejezet  
Általános rendelkezések**

**1. A rendelet hatálya**

**1. §**

1. Fácánkert Község Önkormányzata helyi közszolgáltatást szervez a települési hulladék rendszeres gyűjtésére, elszállítására, ártalommentes elhelyezésére, a hulladék szelektív gyűjtésére és e tevékenység ellátásáról kötelező helyi közszolgáltatás útján gondoskodik.
2. A települési hulladékkal kapcsolatos helyi közszolgáltatás célja a köztisztaság, a közegészségügyi rendelkezések betartásának biztosítása, a környezet hulladék által okozott terhelésének minimalizálása, a képződő hulladék mennyiségének csökkentése, a keletkező hulladék mennyiségének és veszélyének csökkentése valamint az épített és természeti környezet védelme.
3. A rendelet hatálya Fácánkert Község közigazgatási területére terjed ki.

(4) Az állami hulladékgazdálkodási közfeladatra vonatkozó szabályokat a hulladékról szóló 2012. évi CLXXXV. törvény (a továbbiakban: Ht.) 32/A. § (1) bekezdése szabályozza.

**2. §**

(1) A helyi közszolgáltatással ellátott területen valamennyi ingatlan tulajdonosa, kezelője, használója – ideértve a nem természetes személy ingatlantulajdonost, ingatlankezelőt, ingatlanhasználót – (továbbiakban: ingatlanhasználó) a szervezett közszolgáltatást a jelen rendeletben meghatározott módon köteles igénybe venni.

(2) A település teljes közigazgatási területén a települési hulladék összegyűjtését, elszállítását, ártalommentes elhelyezését, mint közszolgáltatást, valamint a szelektív és zöld hulladékgyűjtést az **Alisca Terra Regionális Hulladékgazdálkodási Nonprofit Korlátolt Felelősségű Társaság (**Székhely: 7100 Szekszárd, Epreskert u. 9.) (a továbbiakban: Közszolgáltató) végzi, mint kizárólagos közszolgáltató.

1. A Közszolgáltató a tevékenységét közszolgáltatási szerződés alapján, a hatályos jogszabályok szerint, valamint e rendelet figyelembevételével látja el.
2. A hulladékgazdálkodási közszolgáltatás körébe tartozó hulladék kezelése, illetve ártalmatlanítása a Cikói Hulladékkezelő Központ területén történik.

(5) Az állami hulladékgazdálkodási közfeladatot a Ht. 32/A. § (2) bekezdése alapján az állam által az állami hulladékgazdálkodási közfeladat ellátására alapított Nemzeti Hulladékgazdálkodási Koordináló és Vagyonkezelő Zártkörűen Működő Részvénytársaság (a továbbiakban: Koordináló szerv) látja el.

**II. Fejezet**

**Az ingatlanhasználó kötelezettségei**

**3. §**

1. Az ingatlanhasználó köteles az ingatlanán keletkező települési hulladékot az ingatlan területén gyűjteni, továbbá hasznosításáról vagy ártalmatlanításáról gondoskodni.
2. Települési hulladék nem halmozható fel, azt az ingatlanhasználó köteles a Közszolgáltatónak a szállítás napján átadni.
3. Az ingatlanhasználó a települési hulladék gyűjtése során úgy köteles eljárni, hogy a hulladék mások életét, testi épségét, egészségét és jó közérzetét ne veszélyeztesse, a közrendet és a közbiztonságot ne zavarja, a település természetes és épített környezetét ne szennyezze, illetve a környezet terhelése és igénybevétele csökkenjen, az állat- és növényvilágot ne károsítsa, a közrendet és a közbiztonságot ne zavarja.
4. Az ingatlan használója köteles, az ingatlanhasználó tulajdonában lévő, a Közszolgáltató által meghatározott típusú, 120 vagy 60 literes űrmértékű, szabványos gyűjtőedényt használni, karbantartásáról, elhasználódás esetén annak pótlásáról gondoskodni.
5. A gyűjtőedény gyűjtés idejére közterületre történő kihelyezése, a gyűjtést követően annak visszahelyezése az ingatlan használójának a feladata.
6. Az ingatlan használója a gyűjtőedényt a gyűjtést megelőző napon 18 órától a gyűjtés napján 6 óra 00 percig köteles a közterületre kihelyezni.
7. A gyűjtőedényben nem helyezhető el olyan anyag, különösen forró hamu, maró anyag, állati tetem, folyadék, zsiradék, gyúlékony- vagy robbanóanyag, építési törmelék, nagyobb terjedelmű és súlyú tárgy, amely veszélyeztetheti a hulladékszállítással foglalkozó dolgozó egészségét vagy megrongálhatja a járművet.
8. Közterületen elhelyezett gyűjtőedényzetből hulladékot kiönteni, az edényzet körül szétszórni, illetve más tulajdonában lévő edényzetbe nagyobb mennyiségű hulladékot helyezni tilos.
9. Az ingatlanhasználó kötelezettsége az ingatlan használatában történt változás írásban történő bejelentése a Közszolgáltató felé, a változás időpontjától számított 15 napon belül. Amennyiben az ingatlanhasználó a változás-bejelentési kötelezettségének nem tesz eleget, a változás bejelentéséig köteles a közszolgáltatás díját fizetni.

(10) A (6) bekezdés szerinti kihelyezés a Közszolgáltató által megközelíthető, az elhelyezésre kijelölt helyre történik.

**III. Fejezet**

**A közszolgáltatás ellátásának rendje**

**4. §**

1. A települési hulladék elszállítására a Közszolgáltató által megjelölt időpontban heti 1 alkalommal kerül sor.

(2) A települési hulladék gyűjtése a szabványos – a Közszolgáltató szállítóeszközéhez rendszeresített, egy illetve két fős háztartások esetén 60 literes, az ezen felüli háztartások esetén 120 literes gyűjtőedénnyel, vagy a Közszolgáltató által biztosított zsákkal történhet.

(3) A begyűjtés gyakoriságának figyelembevételével a gyűjtőedényt úgy kell kiválasztani, hogy arányos legyen a keletkező hulladék mennyiségével.

(4) Többlethulladékot a Közszolgáltató emblémájával ellátott zsákban lehet gyűjteni, kihelyezésére a gyűjtőedény kihelyezésére vonatkozó rendelkezések irányadók.

(5) A gyűjtőedény tisztítása és fertőtlenítése az ingatlanhasználó feladata.

(6) A hulladékgyűjtő edény közterületre csak zárt fedéllel, hulladékgyűjtő zsák pedig kizárólag lezárt állapotban helyezhető ki.

**5. §**

1. Nem kell közszolgáltatási díjat fizetni arra az időszakra, ameddig a közszolgáltatás igénybevételére vonatkozó kötelezettség szünetel.
2. Szüneteltethető a közszolgáltatás igénybevétele azokon a családi házas ingatlanokon, amelyeken folyamatosan senki sem tartózkodik és emiatt hulladék sem keletkezik, valamint az ingatlanhasználó nem rendelkezik díjhátralékkal. A szüneteltetés legfeljebb az erre irányuló igény bejelentésétől számított 12 hónapig tarthat, ennek lejártát követően a szüneteltetésre irányuló igény ismételten benyújtható.
3. A szüneteltetésre vonatkozó igényt az ingatlanhasználó írásban köteles bejelenteni a Közszolgáltatónak, a szünetelés kívánt kezdő időpontja előtt legalább 15 nappal. A kérelem benyújtásával egyidejűleg jegyzői igazolás csatolása szükséges arról, hogy az ingatlan lakatlan.
4. Ha a szünetelés (2) bekezdés szerinti feltételeiben változás következik be, az ingatlanhasználó ezt haladéktalanul köteles a Közszolgáltatónak írásban bejelenteni.

(5) Amennyiben a szünetelés időtartama alatt hulladékkezelési közszolgáltatás alá tartozó hulladék kerül kihelyezésre, úgy az ingatlanhasználó egyidejű értesítése mellett a Közszolgáltató a hulladékot köteles elszállítani, a kihelyezés és az elszállítás tényét hivatalos, visszakereshető módon dokumentálni, az ingatlanhasználó pedig köteles közszolgáltatási díjat fizetni.

**IV. Fejezet**

**Zöldhulladék-gyűjtés**

**6. §**

1. Az ingatlanhasználóknál keletkező zöldhulladék - házhoz menő gyűjtés keretében - összegyűjtéséről és ártalmatlanításáról a Közszolgáltató gondoskodik évi egy alkalommal.
2. Az ingatlanhasználó a zöldhulladék kezeléséről elsősorban saját ingatlanán, komposztálással köteles gondoskodni.

(3) A zöldhulladékot illetve a zöldhulladékot tartalmazó zsákot csak a szállítás meghirdetett időpontját megelőző 3 napon belül lehet a közterületre kihelyezni.

1. A házhoz menő zöldhulladék gyűjtése során az ingatlanhasználó nem helyezhet építési törmeléket, háztartási jellegű hulladékot, tűz- és robbanásveszélyes anyagot, valamint állati tetemet a zöldhulladék közé.

**V. Fejezet**

**Egyes hulladékok gyűjtésének szabályai**

**7. §**

1. Az elkülönítetten gyűjtött műanyag-, fém-, papír-, zöld- és üveghulladékot a Közszolgáltató közvetlenül az ingatlanhasználóktól gyűjti össze.
2. A műanyag- és, fémhulladékot a 120 literes sárga fedelű edényben lehet gyűjteni. A papír- zöld- és üveghulladékot a 120 literes kék fedelű edényben lehet gyűjteni.

(3) Az ingatlanhasználók által összegyűjtött szelektív hulladék a Közszolgáltató által meghatározott összetételben, a megadott időpontokban és gyakorisággal kerül elszállításra.

1. A gyűjtés napjairól a Közszolgáltató a tárgyévet megelőző év utolsó napjáig köteles a lakosságot tájékoztatni. A közszolgáltatással kapcsolatos egyéb közérdekű adatot, tájékoztatást a Közszolgáltató az ügyfélszolgálatán, valamint az önkormányzat a honlapján mindenki számára hozzáférhetővé teszi.

(5) Amennyiben a lakossági értesítőben megjelölt napokon a Közszolgáltató szelektív gyűjtött hulladék elszállításában az időjárás vagy más elhárítatlan ok akadályozza, az akadály elhárítását követően köteles haladéktalanul megkezdeni a szelektív hulladék elszállítását.

**8. §**

A használhatatlanná vált, nagyobb méretű háztartási felszerelési tárgy, bútor és egy feleslegessé vált ingóság elszállítására évente egy alkalommal lomtalanítási akciót kell szervezni. A lomtalanítást a Közszolgáltató végzi az önkormányzattal egyeztetve, időpontjáról a helyben szokásos módon a lakosságot tájékoztatni kell.

**VII. Fejezet**

**Díjfizetési kötelezettség**

**9. §**

A települési hulladékkal kapcsolatos közszolgáltatás igénybevételére köteles, illetve a közszolgáltatást igénybe vevő ingatlanhasználónak a települési hulladékgazdálkodási közszolgáltatási díjat (a továbbiakban: közszolgáltatási díj) a Magyar Energetikai és Közmű-szabályozási Hivatal (a továbbiakban: Hivatal) javaslatának figyelembevételével a miniszter rendeletben állapítja meg és a Koordináló szerv szedi be.

**VIII. Fejezet**

**Záró rendelkezések**

**10. §**

(1) Ez a rendelet 2016. november 01. napján lép hatályba.

(2) Ezen rendelet hatályba lépésével egyidejűleg hatályát veszti Fácánkert Község Önkormányzat Képviselő-testületének a települési szilárd hulladékkal kapcsolatos hulladékkezelési helyi közszolgáltatásról és a közterületek tisztántartásáról szóló 17/2007. (XII.07.) rendelete.

Orbán Zsolt Tóth Adrienn

polgármester jegyző

Az önkormányzati rendelet kihirdetésének napja: 2016. október 27.

Az önkormányzati rendelet levételének napja:

Tóth Adrienn

jegyző